Foto's: Twee sinkgate vorm ná swaar reën | Maroela Media
Foto's: Twee sinkgate vorm ná swaar reën
Die sinkgat op die M24. Foto: Via @tWeatherSA/Twitter
Twee sinkgate het sedert Donderdagmiddag te midde van swaar reënval in Centurion gevorm; een onder 'n gebou en een in 'n pad waarin 'n voertuig beland het.
Die jongste sinkgat het deur die loop van Donderdagaand op die M24 (Stefanus Schoeman)-pad tussen die R55 en Valhalla naby Erasmia ingeval.
"'n Weermaglid, in sy 30's, het op die pad gery. Hy het gesê dit was donker en hy het nie die gat gesien nie en met sy motor in die gat beland," het die DA-raadslid van die wyk, Ina Strijdom, Vrydag aan Maroela Media gesê.
Strijdom het gesê die pad gaan vir 'n onbepaalde tydperk vir verkeer gesluit wees totdat die sinkgat heeltemal herstel is. Kenners, senior amptenare en 'n geoloog is op die toneel om die omvang van die probleem en volgende stappe vas te stel.
"Die sinkgat strek oor die hele breedte van die pad. Dit is nog moeilik om presies te bepaal hoe diep dit is, aangesien die motor nog daarin is en dit ook 'n gedeelte van die sinkgat versper. 'n Insleepdiens is tans op die toneel en poog om die man se voertuig uit te kry."
Volgens Strijdom is die bestuurder van die voertuig ongedeerd. "Hy kon self uit sy motor klim en hulp ontbied."
Strijdom het motoriste aangeraai om van Wierdaweg en Hendrik Potgieterweg gebruik te maak terwyl die M24 gesluit is. "Die pad is gelukkig nie 'n hoofroete wat baie verkeer dra nie," het sy gesê.
Die ander sinkgat het Donderdagmiddag omstreeks 14:00 in die parkeergebied en deels onder 'n gebou in Krugerlaan in Lyttelton Manor ingesink.
Johan Pieterse, woordvoerder van die Tshwane-nooddienste, het gesê geen beserings is aangemeld nie en mense is betyds uit die gebou ontruim.
"Weens die volgehoue reënval raak die gat net al hoe groter. Kenners en amptenare van die metro is op die toneel om die omvang en oorsaak van die sinkgat vas te stel en die gebied is afgesper terwyl die ondersoek voortduur," het hy gesê.
Intussen het die aanhoudende reënval in Gauteng Donderdag en Vrydag kitsvloede op plekke in Johannesburg en Pretoria veroorsaak. Motoriste is gewaarsku om versigtig te wees rondom laagliggende brûe wat oorstroom het.
Die Suid-Afrikaanse Weerdiens het gewaarsku swaar reënval sal na verwagting vandag voortduur in Gauteng. Die weerdiens het gesê 'n hoëdrukstelsel wat op 'n kouefront volg, veroorsaak bewolkte en koue weerstoestande met oormatige vogtigheid wat kan lei tot wydverspreide reënval en donderstorms. Die bewolkte weer behoort teen Sondag op te klaar, maar dit sal koel bly. Dagtemperature sal teen volgende week geleidelik begin styg.
Die sinkgat by Krugerlaan. Foto: Susan Lombaard/Maroela Media
Centurion foto's sinkgate video
Ondersoek gelas na aankoop van SAUK-argiewe
Mens swaai uit vir potholes, maar neeee 'n sinkgat sien jy nie.
Hier by ons in en om Bloemfontein is sulke gate 'n bekende gesig, ons noem dit sommer slaggate of "potholes"! Gelukkig is die meeste met rommel toegewaai dat dit darem nie te sigbaar of diep is nie.